## Rješenje kojim se trgovačkom društvu PETROKOV-DUBROVNIK d.o.o., Cavtat, odobrava objavljivanje ponude za preuzimanje javnog dioničkog društva PANONIJA d.d., Osijek

### NN 86/2006 (28.7.2006.), Rješenje kojim se trgovačkom društvu PETROKOV-DUBROVNIK d.o.o., Cavtat, odobrava objavljivanje ponude za preuzimanje javnog dioničkog društva PANONIJA d.d., Osijek

# AGENCIJA ZA NADZOR FINANCIJSKIH USLUGA

**2064**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva PETROKOV-DUBROVNIK
d.o.o., Cavtat, Put od Cavtata 10, zastupanog po punomoćniku, Mići Ljubenku,
odvjetniku iz Zagreba, Branimirova 9, za odobrenje objavljivanja ponude za
preuzimanje javnog dioničkog društva PANONIJA d.d., Osijek, Sv. L. B. Mandića
b.b., na sjednici održanoj 21. srpnja 2006. godine, donijela je

## RJEŠENJE

1. Trgovačkom društvu PETROKOV-DUBROVNIK d.o.o., Cavtat, Put od Cavtata 10,
odobrava se objavljivanje ponude za preuzimanje javnog dioničkog društva
PANONIJA d.d., Osijek, Sv. L. B. Mandića b.b..
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo PETROKOV-DUBROVNIK d.o.o., Cavtat, Put od Cavtata 10 (dalje
u tekstu: Ponuditelj), zastupano po punomoćniku, Mići Ljubenku, odvjetniku iz
Zagreba, Branimirova 9, podnijelo je Hrvatskoj agenciji za nadzor financijskih
usluga (dalje u tekstu: Agencija), 9. lipnja 2006. godine, temeljem odredbe
članka 13. stavak 1. Zakona o preuzimanju dioničkih društava (dalje u tekstu:
Zakon), Zahtjev za odobrenje objavljivanja ponude za preuzimanje trgovačkog
društva PANONIJA d.d., Osijek, Sv. L. B. Mandića b.b. (dalje u tekstu:
Izdavatelj) i dokumentaciju u privitku.
Nakon izvršenog uvida u dokumentaciju priloženu uz zahtjev, utvrđeno je da je
dokumentacija nepotpuna, u smislu odredbe članka 12. stavak 2. Zakona, te je 13.
lipnja i 7. srpnja 2006. godine, Agencija od Ponuditelja zatražila njezinu
dopunu.
Posljednju dopunu dokumentacije, Agencija je zaprimila 19. srpnja 2006. godine,
od kada se Zahtjev Ponuditelja za odobrenje objavljivanja ponude za preuzimanje
smatra urednim.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 48.053.100,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2006. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 23. svibnja 2006. godine,
stjecanjem 141.041 dionice, odnosno 88,05%učešća u temeljnom kapitalu
Izdavatelja, što daje 88,05% od ukupnog broja glasova koje daju dionice
Izdavatelja s pravom glasa, temeljem Ugovora o prodaji dionica Izdavatelja,
sklopljenog između Ponuditelja, kao kupca i trgovačkog društva HYPO ALPE-ADRIA
CONSULTANTS d.o.o., Zagreb, Trakošćanska 4, kao prodavatelja, a nakon kojeg
stjecanja Ponuditelj raspolaže sa 141.041 dionicom, odnosno 88,05% učešća u
temeljnom kapitalu Izdavatelja, što daje 88,05% od ukupnog broja glasova koje
daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
60,98 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju od jedne godine prije dana
objavljivanja ponude za preuzimanje iznosi 60,98 kuna po dionici. Prema podacima
Zagrebačke burze d.d., Zagreb i Varaždinske burze d.d., Varaždin, u zadnja tri
mjeseca prije nastanka obveze objavljivanja ponude za preuzimanje na burzama
nije bilo transakcija dionicama Izdavatelja niti kroz trgovinski sustav niti
putem dražbi, te je utvrđeno da je cijena izražena u ponudi za preuzimanje u
iznosu od 60,98 kuna po dionici, utvrđena u skladu s odredbom članka 15. stavci
3.-6. Zakona.
V. Ponuditelj raspolaže sa 141.041 redovnom dionicom Izdavatelja, a temeljni
kapital Izdavatelja podijeljen je na 160.177 redovnih dionica, svaka u
nominalnom iznosu od 300,00 kuna. Novčana sredstva potrebno je osigurati
sukladno odredbi članka 9. stavka 1. Zakona, za plaćanje preostalih 19.136
dionica Izdavatelja s pravom glasa, u iznosu od najmanje 1.166.913,28 kune.
Uvidom u Bankovnu garanciju broj 58000411 koju je 17. srpnja 2006. godine u
korist svih dioničara Izdavatelja izdala HYPO ALPE-ADRIA-BANK d.d., Zagreb –
Podružnica Dubrovnik, Dubrovnik, Obala S. Radića 26a, s rokom važenja do 30.
rujna 2006. godine, utvrđeno je da je Ponuditelj osigurao sredstva u iznosu od
1.167.200,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/24
Urbroj: 326-101/06-13
Zagreb, 21. srpnja 2006.

Predsjednik Uprave
**Ante Samodol**, v. r.

Rješenje, NN 86/2006-2064
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)